KOMISSION ASETUS (EY) N:o 1199/97,

annettu 27 päivänä kesäkuuta 1997,

kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä annetun asetuksen (ETY) N:o 3600/92 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1), sellaisena kuin se on viimeksi muutettuna komission direktiivillä 96/68/EY (2), ja erityisesti sen 8 artiklan 2 kohdan,

sekä katsoo, että

komissio järjestää kaksi vuotta direktiivin 91/414/ETY tiedoksi antamisen jälkeen markkinoilla kyseisen direktiivin 8 kohdan 2 alakohdan mukaisesti olleiden tehoaineiden uudelleenarviointiohjelman, joka toteutetaan yhteistyössä ja yhteensovitetusti jäsenvaltioiden kanssa, ohjelmassa jäsenvaltiot ottavat hoitaakseen erityisiä tehtäviä, jotka auttavat yhteisön tasolla olevien sääntelevien päätösten perustana olevassa tieteellisessä ja teknisessä arvioinnissa; jos jäsenvaltiot toteuttavat tämän ohjelman aikana kansallisia toimia vetääkseen pois markkinoilta kasvinsuojeluaineita, jotka on valmistettu tämän työohjelman piiriin kuuluvista tehoaineista, tai rajoittavat tällaisten kasvinsuojeluaineiden käyttöä, komission ja muiden jäsenvaltioiden on erityisesti saatava tieto suunnitelluista toimista ja niiden syistä,

tiedot kertomuksen antavan jäsenvaltion arvioinnissaan käyttämien testi- ja tutkimuskertomusten nimistä ja laatijoista, kertomusten julkaisutiedot, tutkimusstandardit sekä tietojen haltijoiden henkilöllisyys olisi järjestelmällisesti sisällytettävä kertomuksen antavan jäsenvaltion kertomuksiin, jotta tiedot, joihin kertomukset perustuvat, ovat selkeästi tunnistettavissa, niihin on selkeät viittaukset, ja osapuolilla, joiden etua asia koskee, on mahdollisuus tutustua niihin tai ne ovat osapuolten saatavilla ja jäsenvaltioiden kansallisten viranomaisten käytettävissä näiden soveltaessa direktiivin 91/414/ETY 13 artiklaa; mainitun direktiivin 14 artiklassa säädetään, että jäsenvaltioiden ja komission on hyväksyttävä ja varmistettava toimitettujen, teollisuus- ja liikesalaisuuksia sisältävien tietojen luottamuksellisuus hakijoiden aiheellisesta pyynnöstä; mainitun 14 artiklan mukaan tämän edellä mainittuja tietoja ei yleisesti ottaen pidetä luottamuksellisina,

asiakirjan ja kertomuksen antavan jäsenvaltion tehoainetta koskevan kertomuksen toimittaminen pysyvään kasvinsuojelukomiteaan olisi valmisteltava jäsenvaltioiden asiantuntijoiden ja ilmoituksen tekijöiden kanssa käytävillä asianmukaisilla neuvotteluilla,

pysyvään kasvinsuojelukomiteaan toimitetun direktiivi- tai päätösluonnoksen on liityttävä suoraan kertomuksen antavan jäsenvaltion kertomukseen ja suositukseen, mukaan lukien kaikki neuvottelujen seurauksena tehdyt muutokset; jäsenvaltioiden vastuullisten viranomaisten on huolehdittava, että nämä tarkastuskertomukset ovat yhteisössä kaikkien niiden osapuolten saatavilla, jotka ovat kiinnostuneet komission direktiivien tai päätösten tieteellisestä tai teknisestä perustasta,

tämän vuoksi olisi muutettava komission asetusta (ETY) N:o 3600/92 (3), sellaisena kuin se on muutettuna asetuksella (EY) N:o 419/95 (4), ja

tässä asetuksessa säädetyt toimenpiteet ovat pysyvän kasvinsuojelukomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 3600/92 seuraavasti:

1. Lisätään 5 artiklan 4 a kohta seuraavasti:

"4 a. Jos jäsenvaltio aikoo 2 kohdassa tarkoitetun asetuksen voimaantulon jälkeen ryhtyä toimiin vetääkseen markkinoilta kyseisessä asetuksessa olevassa luettelossa olevaa tehoainetta sisältävän kasvinsuojeluaineen tai rajoittavansa tällaisen kasvinsuojeluaineen käyttöä huomattavassa määrin ja jos tällainen toiminta perustuu 6 artiklassa tarkoitettuihin asiakirjoihin sisältyviin tietoihin tai 7 artiklassa tarkoitettuun kertomukseen, jäsenvaltion on mahdollisimman pian ilmoitettava komissiolle ja muille jäsenvaltioille tästä ja kerrottava syyt suunnittelemaansa toimeen."

2. Muutetaan 7 artikla seuraavasti:

a) Lisätään 1 kohdan d alakohta seuraavasti:

"d) erityisesti sisällytettävä kertomukseen kaikkien direktiivin liitteessä II olevien kohtien osalta luettelona tehty viittaus kaikkiin arvioinnissa käytettyihin testi- ja tutkimuskertomuksiin, mukaan lukien tutkimuksen tai testin nimi, laatija(t), päivämäärä ja julkaisupäivä, testi- tai tutkimusstandardi, tietojen haltijan nimi sekä tietojen haltijan tai ilmoituksen tekijän mahdollinen pyyntö tietojen suojelusta."

b) Korvataan 2 kohta ja 3 seuraavasti:

"2. Edellä 1 kohdassa tarkoitetun tutkimuksen alusta lähtien kertomuksen antava jäsenvaltio voi pyytää ilmoituksen tekijöitä parantelemaan tai täydentämään asiakirjojaan. Tämän lisäksi kertomuksen antava jäsenvaltio voi tämän tutkimuksen alusta lähtien neuvotella muiden jäsenvaltioiden asiantuntijoiden kanssa ja pyytää teknisiä tai tieteellisiä lisätietoja muilta jäsenvaltioilta arvioinnin helpottamiseksi.

3. Saatuaan 1 kohdassa tarkoitetun tiivistelmän asiakirjasta ja kertomuksen komissio antaa komitealle tehtäväksi kyseisen asiakirjan ja kertomuksen tarkastelun.

Ennen asiakirjan ja kertomuksen toimittamista komitealle komissio antaa kertomuksen antavan jäsenvaltion kertomuksen muille jäsenvaltioille tiedoksi. Jäsenvaltioiden on erityisestä pyynnöstä annettava osapuolten, joita asia koskee, tutustua 1 kohdan d alakohdassa tarkoitettuihin tietoihin tai pidettävä ne näiden saatavilla, lukuun ottamatta direktiivin 14 artiklan mukaisesti luottamuksellisina pidettyjä kertomuksen osia sekä tehoaineen nimeä ja koostumusta.

Ennen kuin asiakirja ja kertomus toimitetaan komitealle, jäsenvaltioiden asiantuntijoita voidaan kuulla ja komissio voi neuvotella joidenkin tai kaikkien 5 artiklan 4 kohdassa tarkoitetussa asetuksessa täsmennettyjen tehoaineista ilmoituksia antaneiden tahojen kanssa asianomaista tehoainetta käsittelevästä kertomuksesta tai sen osista."

c) Lisätään 3 a kohta seuraavasti:

"3 a. Edellä 3 kohdassa tarkoitetun tutkimuksen jälkeen komissio esittää komitealle, sanotun kuitenkaan rajoittamatta ehdotusta, jonka se voi tehdä direktiivin 79/117/ETY liitteen muuttamiseksi,

a) direktiiviluonnoksen tehoaineen sisällyttämiseksi direktiivin liitteeseen I vahvistaen tarvittaessa tätä sisällyttämistä koskevat edellytykset, mukaan lukien määräaika,

b) luonnoksen jäsenvaltioille osoitetuksi päätökseksi, joka koskee tehoainetta sisältävien kasvinsuojeluaineiden lupien peruuttamista direktiivin 8 artiklan 2 kohdan neljännen alakohdan mukaisesti, jolloin tehoaine ei enää kuulu direktiivin liitteeseen I,

c) luonnoksen jäsenvaltioille osoitetuksi päätökseksi, joka koskee tehoainetta sisältävien kasvinsuojeluaineiden väliaikaista poistamista markkinoilta, mukaan lukien mahdollisuus harkita uudelleen tehoaineen sisällyttämistä liitteeseen I lisäkokeiden tulosten tai lisätietojen toimittamisen jälkeen, tai

d) luonnoksen päätökseksi, joka koskee tehoaineen sisällyttämisen direktiivin liitteeseen I lykkäämistä siihen saakka, kunnes lisäkokeiden tulokset ja lisätiedot esitetään."

d) Lisätään 6 kohta seuraavasti:

"6. Jos komissio esittää 3 a kohdan mukaisen direktiivi- tai päätösluonnoksen tai 5 kohdan mukaisen päätösluonnoksen, se esittää samanaikaisesti komitean tutkimuksen loppupäätelmät ajantasaistetussa tarkastuskertomuksessa, josta on tehtävä maininta kokouksen pöytäkirjan yhteenvetoon.

Jäsenvaltioiden on erityisestä pyynnöstä annettava osapuolille, joita asia koskee, mahdollisuus tutustua tarkastuskertomukseen tai pidettävä kertomus näiden osapuolten saatavilla, lukuun ottamatta osia, jotka viittaavat asiakirjoissa oleviin, direktiivin 14 artiklan mukaisesti luottamuksellisiksi määriteltyihin tietoihin."

2 artikla

Tämä asetus tulee voimaan 30 päivänä kesäkuuta 1997.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä kesäkuuta 1997.

Komission puolesta

Franz FISCHLER

Komission jäsen

(1) EYVL N:o L 230, 19.8.1991, s. 1

(2) EYVL N:o L 277, 30.10.1996, s. 25

(3) EYVL N:o L 366, 15.12.1992, s. 10

(4) EYVL N:o L 49, 4.3.1995, s. 50